

KOHTUMÄÄRUS

|  |  |  |
| --- | --- | --- |
| Kohus | Harju Maakohus | |
| Kohtunik | Kaisa Margus | |
| Määruse tegemise aeg ja koht | 14.08.2024, Tallinn | |
| Tsiviilasja number | 2-24-11786 | |
| Tsiviilasi | **Supernoova OÜ pankrotiavaldus** | |
| Menetlusosalised ja nende esindajad | Võlgnik: Supernoova OÜ (registrikood: 12556375)  Ajutine pankrotihaldur: Mark Uska (e-post: haldur@uska.ee) | |
| Menetlustoiming | Pankrotiavalduse menetlusse võtmine ja ajutise pankrotihalduri nimetamine, kirjalik menetlus | |
|  | |  | |

**RESOLUTSIOON**

1. **Võtta pankrotiavaldus menetlusse.**
2. **Nimetada Supernoova OÜ ajutiseks pankrotihalduriks kirjaliku nõusoleku alusel pankrotihaldur Mark Uska.**
3. **Kui võlgnik või ajutine haldur soovib pankrotiavalduse läbivaatamist kohtuistungil, tuleb vastav taotlus esitada kohtule hiljemalt 7 päeva jooksul käesoleva kohtumääruse kättesaamisest.**
4. **Peatada võlgniku vara suhtes toimuv sundtäitmine.**
5. **Keelata võlgnikul ilma ajutise pankrotihalduri nõusolekuta vara käsutada.**
6. **Võlgnik on kohustatud esitama ajutisele pankrotihaldurile nõuetekohased dokumendid, vara ja kohustuste nimekirja hiljemalt 7 päeva jooksul käesoleva kohtumääruse kättesaamisest. Eelnimetatud kohustuse täitmata jätmise korral võib kohus võlgnikku trahvida (PankrS § 89).**
7. **Ajutine pankrotihaldur peab pankrotimenetluse ettevalmistamisel tegutsema pankrotiseaduse (PankrS) § 22 lg-te 2-5 järgi. Ajutine pankrotihaldur on kohustatud esitama 20 päeva jooksul käesoleva kohtumääruse kättesaamisest kohtule kirjaliku aruande ja arvamuse võlgniku maksejõuetuse tekkimise põhjuste kohta, ühes märkusega selle kohta, kas maksejõuetuse põhjuseks on kuriteo tunnustega tegu, raske juhtimisviga või muu asjaolu.**
8. **Avaldada väljaandes Ametlikud Teadaanded teade käsutuskeelu kehtestamise kohta.**
9. **Saata määrus võlgnikule ja ajutisele pankrotihaldurile ning edastada Tartu Maakohtu registriosakonnale.**
10. **Käesolev määrus on ajutisele pankrotihaldurile tema volitusi tõendavaks dokumendiks.**

**Edasikaebamise kord**

Kui ajutiseks halduriks on nimetatud isik, kes ei vasta PankrS § 56 lõikes 1, 3 või 4 sätestatud nõuetele, võivad võlgnik ja pankrotiavalduse esitaja esitada ajutise halduri nimetamise peale määruskaebuse (PankrS § 22 lg 6). Määruse peale, millega pankrotiavaldus tagati, võib esitada määruskaebuse isik, kelle õigust on määrusega kitsendatud. (PankrS § 18 lg 4). Määruskaebus tuleb esitada Tallinna Ringkonnakohtule Harju Maakohtu kaudu 15 päeva jooksul määruse kättetoimetamisest.

**ASJAOLUD JA KOHTUMÄÄRUSE PÕHJENDUSED**

1. Supernoova OÜ esitas 02.08.2024 (täiendatud 08.08.2024, 12.08.2024, 13.08.2024) Harju Maakohtule pankrotiavalduse.
2. Kohus, tutvunud esitatud pankrotiavaldusega, leiab, et see vastab nõuetele (PankrS § 13) ja ei esine pankrotiavalduse menetlusse võtmisest keeldumise aluseid (PankrS § 14, TsMS § 371). Kohus võtab pankrotiavalduse menetlusse.
3. Kohus nimetab võlgnikule ajutise pankrotihalduri (PankrS § 15 lg 1). Pankrotihaldur Mark Uska on andnud nõusoleku enda määramiseks võlgniku ajutiseks pankrotihalduriks. Kohus nimetab võlgniku ajutiseks pankrotihalduriks Mark Uska.
4. Kohus võib pankrotiavalduse läbi vaadata kirjalikus menetluses või kohtuistungil. Võlgnikul, võlausaldajal ja ajutisel halduril on õigus taotleda pankrotiavalduse läbivaatamist kohtuistungil (PankrS § 17 lg 1). Kohus annab menetlusosalistele määruse resolutsioonis märgitud tähtaja, et esitada kohtule taotlus pankrotiavalduse läbivaatamiseks kohtuistungil. Kui kohtuistungil läbivaatamise taotlust ei esitata, vaatab kohus pankrotiavalduse läbi kirjalikus menetluses.
5. Kohus peatab võlgniku vara suhtes toimuva sundtäitmise (PankrS § 17 lg 3).
6. Kohus keelab võlgnikul ilma ajutise pankrotihalduri nõusolekuta oma vara käsutada (PankrS § 20 lg 1) ning avaldab vastava teate väljaandes Ametlikud Teadaanded (PankrS § 21 lg 1).
7. Ajutine pankrotihaldur peab pankrotimenetluse ettevalmistamisel tegutsema pankrotiseaduse, sh PankrS § 22 lõigete 2-5 järgi. Kohus määrab ajutisele haldurile tähtaja 20 päeva käesoleva kohtumääruse kättetoimetamisest, et esitada kohtule PankrS § 22 lõikes 5 sätestatud kirjalik aruanne.
8. Et ajutisel halduril oleks aruande koostamiseks olemas kogu oluline info, kohustab kohus võlgnikku esitama ajutisele pankrotihaldurile kõik nõuetekohased dokumendid, vara ja kohustuste nimekirja hiljemalt 7 päeva jooksul käesoleva kohtumääruse kättesaamisest. Eelnimetatud kohustuse täitmata jätmise korral võib kohus võlgnikku trahvida (PankrS § 89).

*/allkirjastatud digitaalselt/*

Kaisa Margus

kohtunik